Document ID: 31999R1245

KOMMISSIONENS FORORDNING (EF) Nr. 1245/1999
af 16. juni 1999
om tilladelse til anvendelse af nye tilsætningsstoffer i foderstoffer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/524/EØF af 23. november 1970 om tilsætningsstoffer til foderstoffer(1), senest ændret ved Kommissionens forordning (EF) nr. 866/1999(2), særlig artikel 9j og artikel 3, og
ud fra følgende betragtninger:
(1) Ifølge direktiv 70/524/EØF kan der gives tilladelse til anvendelse af nye tilsætningsstoffer og til nye anvendelser af tilsætningsstoffer på baggrund af udviklingen i den videnskabelige og tekniske viden;
(2) der er i visse medlemsstater gjort omfattende forsøg med et nyt tilsætningsstof "natrolit-phonolit", der tilhører gruppen "bindemidler, antiklumpningsmidler og koaguleringsmidler"; det ser på grundlag af de undersøgelser, der er foretaget, ud som om, at dette nye tilsætningsstof kan godkendes;
(3) der er i visse medlemsstater gjort vellykkede forsøg med et andet nyt tilsætningsstof "clinoptilolit af vulkansk oprindelse", der tilhører gruppen "bindemidler, antiklumpningsmidler og koaguleringsmidler"; dette nye tilsætningsstof bør godkendes foreløbigt;
(4) nye tilsætningsstoffer eller nye anvendelser af tilsætningsstoffer kan godkendes foreløbigt, hvis stofferne i den mængde, der er tilladt i foderstoffer, ikke påvirker menneskers eller dyrs sundhed eller miljøet negativt eller skader forbrugerne ved at ændre de animalske produkters karakteristika, hvis stoffernes tilstedeværelse i foderstofferne kan kontrolleres, og det i betragtning af de foreliggende resultater med rimelighed kan antages, at de har gavnlig indvirkning på disse foderstoffers egenskaber eller på husdyrproduktionen, når de iblandes foderstofferne;
(5) den foreløbige godkendelse af "natrolit-phonolit" udløb allerede den 21. april 1999; af hensyn til retssikkerheden er det derfor nødvendigt at give denne forordning tilbagevirkende kraft;
(6) de i denne forordning fastsatte foranstaltninger er i overensstemmelse med udtalelse fra Den Stående Foderstofkomité -
UDSTEDT FØLGENDE FORORDNING:
Artikel 1
"Natrolit-phonolit", der tilhører gruppen "bindemidler, antiklumpningsmidler og koaguleringsmidler", godkendes som tilsætningsstof E 566 til foderstoffer i henhold til direktiv 70/524/EØF på de betingelser, der er fastsat i bilag I til denne forordning.
Artikel 2
"Clinoptilolit af vulkansk oprindelse", der tilhører gruppen "bindemidler, antiklumpningsmidler og koaguleringsmidler", kan godkendes som tilsætningsstof nr. 3 til foderstoffer i henhold til direktiv 70/524/EØF på de betingelser, der er fastsat i bilag II til denne forordning.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 22. april 1999.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. juni 1999.

Labels: 0
17
6